Suporterii lui Dinamo se pregătesc de duelul sezonului contra celor de la UTA Arad. Eugen Voicu și Andrei Nicolescu, șefii din Ștefan cel Mare, au fost atacați frontal înainte de fluierul de start al meciului decisiv în lupta pentru salvarea de la retrogradare.
Ultras Tei Dinamo București, una dintre facțiunile galeriei „alb-roșiilor”, a lansat amenințări teribile înainte de confruntarea cu echipa lui Mircea Rednic. Ultrașii au postat mesajul pe pagina de Facebook „Ultras Tei Dinamo”.
„Nicolescu, Voicu, zburătorul, rugați-vă”, a fost mesajul postat de ultrași pe rețelele de socializare. Cei luați la rost sunt Andrei Nicolescu, administratorul special din Ștefan cel Mare și Eugen Voicu, acționar Red&White, care deține pachetul majoritar de acțiuni la Dinamo.
Nu în ultimul rând, ultrașii l-au amenințat pe George Bozieru, zis „Zburătorul”, angajat în departamentul de siguranță de la Dinamo. George Bozieru, trecut pe la Rapid, este unul dintre personajele contestate dur de suporterii dinamoviști.
Andrei Nicolescu a ajuns la Stadionul „Arcul de Triumf” cu aproximativ o oră și jumătate înainte de fluierul de start al meciului cu UTA Arad. Fanii „alb-roșiilor” nu s-au lăsat așteptați și l-au luat rapid la țintă pe oficialul din Ștefan cel Mare.
Mai mulți suporteri prezenți în fața arenei l-au apostrofat pe Andrei Nicolescu. „Patron de carton, du-te în Giulești, n-ai 5 bani în buzunar. In loc sa faci transferuri, stăteai in Mexic, Țiganule”, au fost replicile suporterilor dinamoviști, potrivit gsp.ro.
După câteva clipe în care a stat în fața unei uși, Andrei Nicolescu a intrat în interiorul arenei. Administratorul special din Ștefan cel Mare a fost vizibil deranjat de gestul suporterilor lui Dinamo.
Dinamo ocupă penultimul loc în play-out-ul SuperLigii, înainte de ultima etapă a sezonului. Echipa antrenată de Zeljko Kopic a adunat 22 de puncte după 8 etape și victoria cu UTA în ultima rundă nu este suficientă.
Pentru a se salva direct de la retrogradare, Dinamo are nevoie, pe lângă victoria cu UTA, ca Botoșani să piardă cu Oțelul Galați, Voluntari să piardă cu U Cluj, Poli Iași să piardă cu Petrolul, iar FC U Craiova să nu o învingă pe Hermannstadt. În cazul în care ar câștiga cu UTA Arad, iar două dintre echipele enumerate nu vor câștiga, Dinamo va merge la baraj.